b'\n_START_ARTICLE_\nOskar Zornik\n_START_SECTION_\n\xc5\xbdivljenje in delo\n_START_PARAGRAPH_\nOskar Zornik, rojen rudarju Ivanu in Fran\xc4\x8di\xc5\xa1ki Zornik (rojeni Komac), je obiskoval italijansko ni\xc5\xbejo gimnazijo v Bovcu (1934\xe2\x80\x931938) in vi\xc5\xa1jo v Trstu (1938\xe2\x80\x931940) ter jo kon\xc4\x8dal v Ljubljani (1945\xe2\x80\x931947). Leta 1942 se je vklju\xc4\x8dil v NOB (partizansko ime Milo\xc5\xa1), bil sprejet v KPS, decembra 1942 sodeloval pri ustanovitvi prve partijske celice v Bovcu in organiziral vstajo na Bov\xc5\xa1kem. Leta 1943 je vodil delo z mladino na Bov\xc5\xa1kem, Kobari\xc5\xa1kem in Tolminskem (prvi sekretar okro\xc5\xbenega komiteja SKOJ), po kapitulaciji Italije je bil kratek \xc4\x8das komandir \xc4\x8dete in komandant bataljona, od oktobra do decembra v partijski \xc5\xa1oli na Vojskem. V \xc4\x8dasu od 1944 do 1945 je bil na polo\xc5\xbeaju politi\xc4\x8dni komisarja brigade. \xc5\xbde od otro\xc5\xa1tva se je u\xc4\x8dil violino, po vojni obiskoval v Ljubljani srednjo glasbeno \xc5\xa1olo (1945\xe2\x80\x931947) in \xc5\xa1tudiral solopetje na ljubljanski AG pri profesorju Juliju Betettu (1947-1951) ter 1969 diplomiral. Anga\xc5\xbeiran je bil v opernih gledali\xc5\xa1\xc4\x8dih v Beogradu (1947-1951), na Reki (1952-1955), v Skopju (1955-1956), nato do 1969 v Operi SNG v Mariboru. Kot dramski tenor je nastopal v glavnih vlogah oper Giuseppeja Verdija, Giacoma Puccinija, Gaetana Donizettija, Ruggiera Leoncavalla, Jakova Gotovca in drugih. Gostoval je v vseh jugoslovanskih opernih hi\xc5\xa1ah in tudi v tujini ter nastopal tudi kot koncertni pevec. Prejel je tudi ve\xc4\x8d dr\xc5\xbeavnih odlikovanj in priznanj.'